Predkladacia správa

Cieľom predkladaného návrhu je zabezpečiť plnenie úloh definovaných v dokumente „Národná stratégia pre informačnú bezpečnosť v SR“, (ďalej len „NSIB“). Ide predovšetkým o podporu úloh definovaných v jej strategických prioritách, ktoré sú zamerané na vytváranie bezpečného prostredia, budovanie povedomia a kompetentnosti v informačnej bezpečnosti, rozšírenie národnej a medzinárodnej spolupráce, ako aj ďalších úloh v oblasti vzdelávania a budovania infraštruktúry na platforme Microsoft Windows.
Zabezpečenie plnenia niektorých úloh z NSIB je možné v primeranom rozsahu riešiť v rámci národnej iniciatívy „Government Security Program“ (ďalej len „GSP“), ktorá zabezpečí vláde SR prístup k zdrojovému kódu produktov spoločnosti Microsoft Windows, čím sa tak môže napomôcť k ochrane údajov spracovávaných programovým vybavením využívaného štátnymi inštitúciami (ochrana osobných údajov pred zneužitím, únik citlivých a dôverných informácií, integrita a pod.) GSP je špecializovaný program, ktorý sa týka nespoplatneného prístupu k zdroju a zahŕňa aj vzdelávaciu činnosť orientovanú na bezpečnosť platformy Microsoft Windows a špecializované potreby bezpečnosti národných vlád a medzinárodných organizácií. GSP vytvára možnosti úzkej spolupráce medzi špecializovanými odborníkmi verejnej správy s odborníkmi Microsoftu v oblasti počítačovej bezpečnosti vrátane možnosti spolupráce na projektoch riešených účastníkmi. Okrem online prístupu k zdroju, GSP poskytuje účastníkom iniciatívy hlbšie sprístupnenie technických informácií o produktoch spoločnosti Microsoft vrátane schém, dokumentácií návrhov a operácií, ktoré uľahčujú rozvoj a realizáciu bezpečnostných informačných systémov.
Predkladaný návrh je rozdelený na päť častí, v ktorých sú podrobnejšie popísané význam a dôvody účasti na iniciatíve GSP, spôsoby a rozsah prístupu, etapy realizácie a zoznam a rozsah školení na produkty používané v inštitúciách verejnej správy SR. Súčasťou dokumentu je aj rámcový návrh realizácie etáp GSP a prílohy, ktoré obsahujú návrh dohody v dvojjazyčnom vyhotovení (anglickom a slovenskom jazyku).
Patronátnou/gestorskou inštitúciou pre Slovensku republiku je v zmysle kompetenčného zákona ústredný orgán štátnej správy zodpovedný za informatizáciu spoločnosti, ktorým je Ministerstvo financií SR a ktoré zabezpečí súčinnosť príslušných inštitúcií verejnej správy. Účasť Slovenskej republiky na Iniciatíve GSP je podmienená podpisom zmluvy medzi vládou SR a spoločnosťou Microsoft na dobu troch rokov. 
Predkladaný materiál nemá žiadne finančné nároky na štátny rozpočet, nebude mať vplyv na zamestnanosť a environmentálny vplyv.